Staking by Rand Water opgeskort(Argieffoto: pixabay) Die arbeidshof in Johannesburg het Woensdag ŉ dringende aansoek deur Rand Water aangehoor in verband met ŉ staking wat die munisipalewerkersvakbond Samwu beplan het. Die hof het bepaal dat Samwu sy kennisgewing tot staking moet terugtrek, hangende die uitslag van verrigtinge by die Kommissie vir Versoening, Bemiddeling en Arbitrasie (KVBA) wat vir 28 April 2021 geskeduleer is. “Rand Water het ŉ goeie verhouding met sy vakbonde, gebaseer op die konsep dat goeie arbeidsverhoudinge fundamenteel is tot goeie korporatiewe bestuur,” het Justice Mohale, woordvoerder van Rand Water, in ŉ verklaring gesê. “Ons bly verbind daartoe om met die vakbond in gesprek te tree om ŉ oplossing te kry.” Rand Water se diens aan sy kliënte sal dus nie onderbreek word nie. ŉ Boodskap is vroeër op sosiale media gedeel waar Gautengers gewaarsku is dat ŉ staking moontlik tot watertekorte in die provinsie kan lei.